b'\n_START_ARTICLE_\nT\xc3\xa5tten om Torstein Skjelk\n_START_PARAGRAPH_\nT\xc3\xa5tten om Torstein Skjelk (n\xc3\xb8rr\xc3\xb8nt \xc3\x9eorsteins \xc3\xbe\xc3\xa1ttr skelks; \xc2\xabT\xc3\xa5tten om Torstein den skjelvende\xc2\xbb) er en t\xc3\xa5tt, en kort islendingesaga fra ca 1300. Historien foreg\xc3\xa5r i Norge i Olav Tryggvasons regjeringstid ca \xc3\xa5r 995-1000 og handler om Torstein Torkelsson og hans m\xc3\xb8te med en draug eller et sp\xc3\xb8kelse mens han var i kongens tjeneste. T\xc3\xa5tten har blitt beskrevet som en \xc2\xabhighly propagandist Christian tale\xc2\xbb som \xc2\xabshows how Olaf protects those who trust in him from the devil\xc2\xbb_NEWLINE_En natt Torstein er ute p\xc3\xa5 do blir han opps\xc3\xb8kt av et vesen fra d\xc3\xb8dsriket, som forteller ham om hvordan hedningene pines i d\xc3\xb8dsriket. Han forteller at det er forskjell p\xc3\xa5 hvordan \xc2\xabgode hedninger\xc2\xbb (som Sigurd F\xc3\xa5vnesbane) og forherdede hedninger (som Starkad) blir behandlet. Torstein ber om \xc3\xa5 f\xc3\xa5 demonstrert angstskrikene til Starkad, og sp\xc3\xb8kelset roper stadig h\xc3\xb8yere. Til sist blir ropene s\xc3\xa5 h\xc3\xb8ye at kongen v\xc3\xa5kner og s\xc3\xb8rger for at det blir ringt med kirkeklokker; da forsvinner sp\xc3\xb8kelset. Torstein forteller dagen etter at han aldri var redd mens det sto p\xc3\xa5, men at det skalv (skelkr) i brystet hans under det verste skriket. Kongen gir da Torstein dette til oppnavn._NEWLINE_T\xc3\xa5tten er bare kjent fra Flateyjarb\xc3\xb3k, hvor den er skrevet sammen med Olav Tryggvasons saga fra Heimskringla til Den st\xc3\xb8rre saga om Olav Tryggvason. Den er oversatt til dansk to ganger, i 1827 og i 1986; til nynorsk ved Jan Ragnar Hagland i fembindsverket Islendingesagaene, 2014.'